Moskva, 2006. aasta eriti kuum suvi. Neli kooliaegset sõpra saavad peale pikka pausi taas kokku. Aleksei tuli sõjaväest, rikaste vanemate võsu Kostja naases kodumaale peale pikki õpinguid Londonis, Artur on auahne algaja näitleja, Timati aga kurikuulus tõusev täht Venemaa hip-hopi  taevas. Ühelgi neist pole aimugi, millega see kohtumine lõpeb... Pealinna keev elutempo tõmbab poisid jõuliselt kaasa ning järgmise 24 tunni jooksul leiab igaüks midagi, mida eriti ihaldab. Aleksei kohtub ootamatult tänaval oma tõelise armastuse Nastjaga. Artur saab tööotsa, millest võis seni ainult unistada. Timati satub vastamisi neonatsidest skinheadide jõuguga, kuid suudab olukorrast siiski edukalt välja tulla. Kostja aga kukub väga täbarasse olukorda, milles olles saab lõplikult selgeks, kui tähtsad  on sõbrad.    Kirju sündmustik kihutab sõprade silmade eest läbi, inimesed ja sündmused mööduvad justkui linnutiivul. Muutumatuks jääb vaid sündmuspaik - Moskva.    Uue tundeküllase komöödia "Kuumalaine" lavastas viimase suurima vene kassahiti "9. rood" üks tegijaid Rezo Gigineišvili. See on lihtne, lahke ning inimlik lugu tänapäeva Moskvast, noorest põlvkonnast ning igavestest väärtustest. Osades "9. roodu" poisid Aleksei Tšadov, Artur Smoljaninov ja Konstantin Krjukov, lisaks neile  menukas räppar Timati, Anastassia Kotšetkova, Deni Dadajev jpt.